РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број:06-2/229-20

26. децембар 2020. године

Београд

**ЗАПИСНИК**

**17. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ У СУБОТУ, 26. ДЕЦЕМБРА 2020. ГОДИНЕ, У 16,00 ЧАСОВА**

Седница је почела у 16,00 часова.

Седници је председавала др Александра Томић, председник Одбора.

Седници су присуствовали чланови Одбора: Александра Томић, Душко Тарбук, Оливера Пешић, Соња Влаховић, Братимир Васиљевић, Ана Чарапић, Милорад Мијатовић

Седници су присуствовали заменици чланова Одбора: Миленка Субић, Никола Војиновић, Светлана Милијић, Зоран Томић, Угљеша Марковић

Седници нису присуствовали чланови Одбора: Верољуб Арсић, Горан Ковачевић, Владимир Маринковић, Љиљана Кузмановић Вујаковић, Золтан Пек, Војислав Вујић, као ни њихови заменици.

Седници Одбора присуствују и повереници Министарства финансија: Ана Триповић, директор Управе за јавне набавке и Дејан Дабетић, Сектор за фискални систем, као и повереници Министарства грађевинарства, саобраћаја и инфраструктуре: Милана Ракић, државни секретар и Јован Марковић, представник Коридора Србије.

На предлог председника, Одбор је једногласно (11 гласова за) утврдио следећи

**Д н е в н и   р е д :**

**1. Разматрање Предлога закона о потврђивању Уговора између Републике Србије и Јапана о отклањању двоструког опорезивања у односу на порезе на доходак и спречавању пореске евазије и избегавања, који је поднела Влада;**

**2. Разматрање Предлога закона о потврђивању Уговора о зајму (Изградња аутопута Е-80 Ниш-Мердаре, деоница Ниш-Плочник, фаза 1) између Републике Србије и Европске банке за обнову и развој, који је поднела Влада.**

На предлог председника, Одбор је једногласно (11 гласова за) одлучио да о тач. 1. и 2. дневног реда одржи заједнички јединствени претрес.

**Тачке 1. и 2. дневног реда: Заједнички јединствени претрес**

Дејан Дабетић, повереник Министарства финансија, представио је први законски предлог из утврђеног дневног реда и рекао да закључење овог уговора представља значајан допринос унапређењу билатералне привредне и финансијске сарадње Републике Србије и Јапана јер се њиме отклања проблем двоструког опорезивања физичких и правних лица - резидената две државе. Уговор обезбеђује заједничке критеријуме за одређивање права опорезивања појединих категорија дохотка, тако да се усвајањем овог предлога закона обезбеђује правни основ за ефикасније привређивање и конкурентност предузећа Републике Србије у Јапану, односно предузећа Јапана у Републици Србији. Додао је и то да Србија има закључене и потврђене уговоре о избегавању двоструког опорезивања са 60 других земаља, од тога са 26 држава Европске уније.

Ана Триповић, директор Управе за јавни дуг и повереник Министарства финансија, представила је други законски предлог и образложила разлоге за потврђивањe Уговора о зајму (Изградња аутопута E-80 Ниш-Мердаре, деоница Ниш-Плочник, фаза 1) између Републике Србије и Европске банке за обнову и развој, потписаног 25. новембра 2020. године. Изградњом овог путног правца скратиће се време путовања и обезбедити боља путна веза са Албанијом и Бугарском, као и боља интеграција Србије у саобраћајни систем региона и целе Европе. Задужење Републике Србије износи 85 милиона евра, са роком отплате од 15 година.

Одбор је једногласно (11 гласова за) усвојио следеће извештаје:

1. тачка

**ИЗВЕШТАЈ**

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о о потврђивању Уговора између Републике Србије и Јапана о отклањању двоструког опорезивања у односу на порезе на доходак и спречавању пореске евазије и избегавања.

1. тачка

**ИЗВЕШТАЈ**

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму (Изградња аутопута Е-80 Ниш-Мердаре, деоница Ниш-Плочник, фаза 1) између Републике Србије и Европске банке за обнову и развој.

За известиоца по тач. 1. и 2. одређена је др Александра Томић, председник Одбора.

Седница Одбора је завршена у 16,20 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић